ยูโนะโมริ ออนเซ็นญี่ปุ่นสัญชาติไทย ที่กำลังโตระเบิด
ถ้าหากพูดถึงเวลาที่เราอยากผ่อนคลายสุดสัปดาห์หลังจากทำงานมาอย่างเหน็ดเหนื่อย เราจะคิดถึงอะไรได้บ้าง?  ก็คงจะไม่พ้นการเข้าไปใช้บริการสปานวดศีรษะ นวดตัว หรือบำรุงนิ้วมือ และเล็บเท้า   แต่รู้หรือไม่ อีกหนึ่งธุรกิจที่เล่นกับความผ่อนคลาย และยังช่วยฟื้นฟูสุขภาพของผิวหนัง  รวมถึงการไหลเวียนของเลือด มีอะไรได้อีกบ้าง?  
21 พ.ย. 2563

ยูโนะโมริ ออนเซ็นญี่ปุ่นสัญชาติไทย ที่กำลังโตระเบิด /โดย ลงทุนแมน
ถ้าหากพูดถึงเวลาที่เราอยากผ่อนคลายสุดสัปดาห์หลังจากทำงานมาอย่างเหน็ดเหนื่อย เราจะคิดถึงอะไรได้บ้าง? 
ก็คงจะไม่พ้นการเข้าไปใช้บริการสปานวดศีรษะ นวดตัว หรือบำรุงนิ้วมือ และเล็บเท้า
แต่รู้หรือไม่ อีกหนึ่งธุรกิจที่เล่นกับความผ่อนคลาย และยังช่วยฟื้นฟูสุขภาพของผิวหนัง 
รวมถึงการไหลเวียนของเลือด มีอะไรได้อีกบ้าง?
หนึ่งในคำตอบนั้นก็น่าจะมีชื่อของ “ออนเซ็น” หรือ การแช่น้ำแร่ร้อนนั่นเอง
สำหรับวันนี้ เรามารู้จักกับ ยูโนะโมริ บริษัทที่เป็นเจ้าของออนเซ็นญี่ปุ่น
มีเจ้าของเป็นคนไทย และกำลังโตระเบิด
เจ้าของยูโนะโมริ คือใคร
แล้วธุรกิจออนเซ็นญี่ปุ่นเติบโตระเบิดขนาดไหน?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ออนเซ็น เป็นวัฒนธรรมการแช่น้ำแร่ร้อนของชาวญี่ปุ่นตั้งแต่สมัยโบราณ ต่อเนื่องมาจนถึงปัจจุบัน
นอกจากออนเซ็นจะช่วยส่งผลต่อสุขภาพให้ดีขึ้นจากแร่ธาตุต่าง ๆ ในน้ำพุร้อนแล้ว 
ตัวน้ำแร่ร้อนนั้น ก็ยังช่วยบรรเทาอาการปวดเมื่อยได้อีกเช่นกัน
แม้ว่ากิจกรรมดังกล่าวจะเป็นวัฒนธรรมฉบับดั้งเดิมของชาวญี่ปุ่น
แต่จริง ๆ แล้ว ธุรกิจออนเซ็นก็ได้เริ่มเข้ามามีบทบาทมากขึ้นในประเทศไทย
หนึ่งในผู้ที่ทำธุรกิจออนเซ็นครบวงจร ก็คือ ยูโนะโมริ
ยูโนะโมริ ก่อตั้งขึ้นโดยคุณสมิทธิ์ เมฆอรุณกมล ที่ได้ไอเดียมาจากคุณทามูระ เซอิชิโร่ ชาวญี่ปุ่นที่มาพักอาศัยอยู่ในประเทศไทย แต่คิดถึงวัฒนธรรมการแช่น้ำแร่ร้อนแบบฉบับญี่ปุ่น
นอกจากได้ไอเดียมาแล้ว คุณสมิทธิ์ก็ยังใช้ประสบการณ์การแช่ออนเซ็นส่วนตัวที่ประเทศญี่ปุ่น
บวกกับการนำจุดเด่นของน้ำแร่ที่จังหวัดระนองและกาญจนบุรี มาเนรมิตจนเกิดเป็นโรงแช่น้ำแร่ร้อนออนเซ็นแห่งแรก ภายใต้ชื่อแบรนด์ “Yunomori Onsen & Spa”
โดยจุดเด่นที่เราสามารถเห็นได้ชัดคือ การผสมผสานวัฒนธรรมการพักผ่อนของคนญี่ปุ่นได้อย่างครบวงจร
ที่บอกแบบนี้ก็เพราะว่ายูโนะโมริจะไม่ได้มีแค่บ่อน้ำร้อนเท่านั้น แต่ยังสร้างบรรยากาศที่แวดล้อมไปด้วยสวนเซ็นญี่ปุ่น และคาเฟ่ที่ปูด้วยเสื่อทาทามิ ซึ่งสิ่งเหล่านี้เป็นวัฒนธรรมต้นตำรับในแบบญี่ปุ่น
แล้วไอเดียที่เกิดขึ้นจากความคิดถึงของคุณทามูระ
ที่ถูกปั้นมาเป็นธุรกิจโดยคุณสมิทธิ์ เติบโตได้ดีขนาดไหน?
บริษัท ออนเซ็น รีทรีต แอนด์ สปา กรุ๊ป จำกัด เจ้าของยูโนะโมริ
ปี 2560 รายได้ 56.2 ล้านบาท กำไร 5.5 ล้านบาท
ปี 2561 รายได้ 99.2 ล้านบาท กำไร 10.7 ล้านบาท
ปี 2562 รายได้ 186.2 ล้านบาท กำไร 9.5 ล้านบาท
รายได้เติบโตเฉลี่ย 82%
กำไรเติบโตเฉลี่ย 32%
จากผลประกอบการที่ผ่านมา จะเห็นได้ว่ายูโนะโมริโตระเบิด ซึ่งการเติบโต
ก็สูงกว่าค่าเฉลี่ยของบริษัทที่ทำธุรกิจสปาในประเทศไทยหลายเท่า
การเติบโตแบบก้าวกระโดดของยูโนะโมริอาจสะท้อนให้เห็นว่า เราเริ่มเปิดรับวัฒนธรรมจากญี่ปุ่นมากขึ้น และโอกาสในการเติบโตของธุรกิจนี้ก็น่าจะยังมีอีกมาก
แล้วถ้ายูโนะโมริไปอยู่ในตลาดหลักทรัพย์ จะมีมูลค่าประมาณเท่าไร?
หากเราลองนำกำไรของยูโนะโมริ มาคูณกับ P/E ของ Siam Wellness Group 
ที่ทำธุรกิจสปาที่เป็นอุตสาหกรรมเดียวกัน และจดทะเบียนอยู่ในตลาดหลักทรัพย์ ณ สิ้นปี 2019 เพื่อลองประเมินเป็น มูลค่าบริษัท
จะพบว่าที่ P/E 37 เท่ายูโนะโมริจะมีมูลค่าราว 352 ล้านบาท เลยทีเดียว..
ถึงตรงนี้ก็ต้องบอกว่าเรื่องราวของยูโนะโมริ 
ก็ถือเป็นหนึ่งในกรณีศึกษาที่น่าสนใจ
เพราะจริง ๆ แล้ว ไอเดียทางธุรกิจก็อาจจะไม่ได้มีจุดเริ่มต้นที่เราเสมอไป
แต่หากเราสามารถนำ Pain Point ที่เกิดขึ้นในชีวิตประจำวันคนอื่น
มาทำธุรกิจ เราก็อาจจะเติบโต และประสบความสำเร็จได้ เช่นกัน
อย่างคุณสมิทธิ์ เมฆอรุณกมล ที่ได้ไอเดียมาจากคุณทามูระ เซอิชิโร่ 
ชาวญี่ปุ่นที่คิดถึงออนเซ็นที่ประเทศบ้านเกิด และนำมาต่อยอดเป็นธุรกิจ
จนทุกวันนี้ยูโนะโมริ ที่ทำธุรกิจมาเพียงไม่กี่ปี 
ก็ได้กลายเป็นแบรนด์ออนเซ็นที่มีรายได้ระดับร้อยล้าน ไปแล้ว นั่นเอง
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-